土牛行
作者：劉敞
朝代：宋

paragraphs: 立春自昔爲土牛，古人設象今人愁。
豈有笵泥作頭角，便可代天熙九疇。
村夫田婦初不知，繽紛圍遶爭相祈。
皆云宜蠶又宜穀，拜跪滿前同致詞。
由來人事常反覆，久立要津寧爾福。
請看今者拜跪徒，少選分張取其肉。
牛實無知何用祭，牛能有情豈不愧。
化育萬物非爾才，世人資爾聊爲戲。